Diari Oficial de la Generalitat Valenciana


Sumari del DOGV 2499, del 03-05-1995 (1995/834542)

ORDRE de 20 d'abril de 1995, de la Conselleria d'Agricultura, Pesca i Alimentació, per la qual s'aproven les noves bases reguladores de les ajudes al cooperativisme agrari valencià.
-------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1995/04/20/(1)/dof/vci/html**

### Dades del document

Número de DOGV
:   2499

Data del DOGV
:   03-05-1995

Secció del DOGV
:   DISPOSICIONS GENERALS

Número del document
:   1995/834542


Data del document
:   20-04-1995

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 20 de abril de 1995, de la Conselleria d'Agricultura, Pesca i Alimentació, per la qual s'aproven les noves bases reguladores de les ajudes al cooperativisme agrari valencià.   
Amb la finalitat de coadjuvar a l'adaptació de les cooperatives agràries valencianes al mercat únic europeu i a afrontar els seus problemes actuals, la Conselleria d'Agricultura, Pesca i Alimentació, a través del Programa Agroalimentari Valencià, té com a objectiu bàsic per al sector cooperatiu: millorar la renda dels agricultors socis de les cooperatives a través de l'associacionisme cooperatiu.  
Per a aconseguir açò, el Pla Director del Cooperativisme Agrari Valencià (1995-2000) estableix un marc d'actuació que s'articula a través dels objectius instrumentals següents: a) la reestructuració de les empreses cooperatives per a aconseguir estructures productives i de distribució la dimensió econòmica de les quals permeta respondre als canvis tecnològics i a la concentració progressiva dels agents econòmics que participen en el mercat, i la constitució de societats instrumentals per a aconseguir un grau alt de concentració de l'oferta i major quota de mercat; b) el foment d'empreses cooperatives en les activitats i els sectors amb un desenvolupament cooperatiu nul o escàs; c) el sanejament de l'estructura financera en l'àmbit de l'empresa i, especialment, de les cooperatives amb secció de crèdit; i d) aconseguir un nivell de formació del capital humà de les cooperatives (socis, consells rectors, gerents...) concorde amb els objectius anteriors.  
Al servei d'uns objectius semblants, mitjançant l'Ordre de 15 de març de 1994, de la Conselleria d'Agricultura, Pesca i Alimentació, es van regular les ajudes al cooperativisme agrari valencià.  
No obstant això, després d'un exercici d'aplicació d'aquella, cal incorporar a la regulació l'experiència acumulada i complementar les mesures previstes anteriorment, a fi de consolidar i accelerar els processos d'integració cooperativa, especialment dels denominats consorcis comarcals, fomentant-ne la conversió en cooperatives de segon grau, o en cooperatives de primer grau com a resultat de la fusió dels socis del consorci. Addicionalment, es fomenta la participació de la dona en els òrgans de govern, representació i gestió de les cooperatives.  
Per això, en l'exercici de la competència que m'atribueix l'article 47.11 del text refós de la Llei d'Hisenda Pública de la Generalitat Valenciana, regulat pel Decret Legislatiu de 26 de juny de 1991,  
ORDENE:  
Article primer. Actuacions  
La Conselleria d'Agricultura, Pesca i Alimentació concedirà subvencions a les cooperatives agràries i a les seues organitzacions, amb domicili social en la Comunitat Valenciana, per a la promoció de:  
a) La constitució i integració cooperativa.  
b) La modernització i reconversió de cooperatives.  
c) La formació dels socis cooperativistes i dels òrgans rectors de les cooperatives.  
Article segon. Programa d'ajudes  
Per al desenvolupament d'aquesta activitat, s'estableix un programa d'ajudes per a subvencionar: les inversions i les despeses originades per la constitució, la posada en marxa i la consolidació de cooperatives, consorcis i fusions de cooperatives, i els interessos de préstecs per a la modernització i reconversió cooperatives.  
En tot cas, les ajudes estaran sotmeses als límits sectorials comunitaris existents en les ajudes a la inversió per a la comercialització i transformació dels productes agrícoles i de la producció primària.  
Les ajudes per a formació s'establiran mitjançant convenis amb organitzacions representatives del sector, per la qual cosa queden excloses de l'àmbit d'aquesta ordre.  
Anualment es publicarà el programa pressupostari, la línia o les línies de subvencions i els imports globals màxims que les financien.  
En l'exercici de 1995 i d'acord amb la Llei 13/1994, de 31 de desembre, de Pressuposts de la Generalitat Valenciana, les ajudes previstes es finançaran d'acord amb les referències pressupostàries següents:  
Secció 12. Programa 714.40, Desenvolupament del Cooperativisme Agrari.  
Codi 1.672 . Import global: 63.401.826 PTA.  
Codi 1.366 . Import global: 87.149.138 PTA.  
Per al present exercici econòmic, s'estableix com a data límit per a presentar les sol·licituds d'ajuda el 31 de maig de 1995.  
CAPíTOL I  
Ajudes a la constitució i integració cooperatives  
Article tercer. Objectiu  
La Conselleria d'Agricultura, Pesca i Alimentació concedirà subvencions, d'acord amb aquesta ordre, a les cooperatives i als consorcis cooperatius la finalitat dels quals siga:  
a) L'explotació comunitària de la terra i del treball associat.  
b) L'adquisició de subministraments, l'assistència tècnica i la gestió d'explotacions.  
c) La industrialització i la comercialització conjunta dels productes dels socis per mitjà d'instal·lacions adequades i l'obertura de canals de comercialització comuns, a fi d'aconseguir economies d'escala per a competir en els mercats.  
Així mateix, es concediran subvencions per a fomentar la iniciació i la consolidació de la participació cooperativa en el sector de la distribució organitzada.  
Secció primera  
Ajudes a la constitució i posada en marxa de cooperatives   
Article quart. Beneficiaris  
1. Podran ser beneficiàries d'aquestes ajudes les entitats següents:  
a) Les cooperatives agràries de primer grau i de nova constitució, siga per un grup promotor, o per transformació d'un altre tipus de societat en cooperativa.  
b) Les cooperatives de segon grau que es constituïsquen amb la finalitat exposada en l'article anterior.  
c) Les cooperatives de segon grau, pel concepte d'incorporació de nous socis.   
d) Les cooperatives que resulten de la fusió o l'absorció de cooperatives (d'ara endavant, fusió de cooperatives).  
e) Les cooperatives que constituïsquen noves seccions, en especial, referides als apartats a) i b) de l'article tercer i sempre que s'estime així sobre la base de l'estudi de viabilitat corresponent.  
f) Les cooperatives la finalitat de les quals siga complementar les rendes agràries, com ara, les cooperatives agroturístiques, artesanals, de plantes aromàtiques i medicinals...  
g) Les empreses amb participació majoritària de cooperatives l'objecte social de les quals siga principalment la industrialització, la comercialització o la distribució dels productes dels socis partícips.  
2. La finalitat d'aquestes ajudes és fomentar la creació de noves cooperatives en els sectors i les comarques amb una manca notable d'aquest tipus d'associacions agràries i la fusió de les ja existents, col·laborant en els inicis a fi d'aconseguir-ne la consolidació.  
3. Totes les consideracions que en aquesta secció es realitzen sobre les cooperatives seran aplicables a qualsevol beneficiari.  
Article cinqué. Requisits  
1. Per a les cooperatives de primer grau que desitgen acollir-se a aquestes ajudes serà suficient que complisquen les condicions generals que s'establixen en aquest capítol per a obtenir-les.  
2. Són requisits mínims que han de complir les cooperatives de segon grau:  
a) Que, almenys, dues de les cooperatives integrants tinguen dos exercicis econòmics d'activitat.  
b) Que en l'últim exercici econòmic tancat cap de les cooperatives no supere el 70 per cent de l'import net del volum de negocis agregat de totes en l'activitat pròpia de la cooperativa de segon grau.  
c) Que, d'acord amb els comptes anuals corresponents a l'últim exercici tancat, que s'hauran d'haver formulat segons el que s'establix en el Reial Decret 1.643/1990, de 20 de desembre, pel qual s'aprova el Pla General de Comptabilitat (BOE de 27.12.90), la cooperativa es caracteritze per:  
- No presentar una quantitat negativa de fons propis ajustats. S'entén per fons propis ajustats la quantitat de fons propis del balanç, neta d'aportacions al capital social no desemborsades, retorns passius i altres deutes per imputació de despeses.  
- Que, en el cas d'haver incorregut en pèrdues, s'haja seguit, per a la imputació d'aquestes i dels retorns passius, el procediment previst en les lleis 11/1985, de 25 d'octubre, de Cooperatives de la Comunitat Valenciana i 3/1995, de 2 de març, que la modifica, o, si s'escau, la Llei 3/1987, de 2 d'abril, General de Cooperatives.  
d) Que l'informe d'auditoria corresponent als comptes anuals esmentats continga una opinió favorable i sense excepcions o, si de cas hi manca, una opinió favorable subjecta a unes excepcions o incerteses tals que, aplicant criteris de màxima prudència valorativa en la seua repercussió econòmica, no impliquen la desaparició dels recursos propis de la cooperativa.  
3. En les cooperatives de turisme rural, serà requisit per a la percepció de les ajudes que, al menys, el 50 per cent dels socis d'aquelles tinguen la residència en el terme municipal o limítrof d'aquell on s'haja de desenvolupar l'activitat, a fi que les rendes que s'obtinguen per la pràctica de l'activitat objecte de subvenció contribuïsquen al desenvolupament de l'entorn econòmic mateix.  
Es considerarà com a mèrit preferent que almenys un 25 per cent dels socis de la cooperativa o de la secció corresponent acredite coneixements sobre formació turística en el medi rural.  
Article sisé. Activitats subvencionables  
1. Podran ser subvencionats els conceptes següents:  
a) Despeses de gestió corrents, fins i tot les d'auditoria d'aquelles cooperatives que vagen a integrar-se en altres de grau superior, o que inicien un procés de fusió, i que no tinguen l'obligació legal d'auditar-se.  
b) Inversions i despeses amortitzables:  
\* Estudis de viabilitat, de mercat, de sistemes de gestió i anàlisi d'inversió.  
\* Inversions en els processos productius, comercials o de distribució, realitzades per a iniciar, incrementar o diversificar l'activitat productiva o comercial.  
Les inversions no s'iniciaran mentre no hagen estat comunicades i autoritzades per l'ICAV.  
2. La quantia de la subvenció per adquisició d'actius es modularà depenent d'altres subvencions i ajudes públiques que s'haja obtingut per al mateix projecte. En cap cas, no se subvencionaran quantitats pel concepte de fons de comerç.  
Article seté. Sol·licitud i documentació  
1. Les sol·licituds i la concessió d'ajudes per a despeses de naturalesa corrent es realitzaran anualment; en el supòsit d'inversions i despeses amortitzables, podran tenir caràcter plurianual. Les sol·licituds s'acompanyaran de:  
- Llista nominal de promotors.  
- Escriptura de constitució amb la diligència d'inscripció en el registre corresponent.  
- Memòria en què es detallen els motius de la constitució, absorció o fusió, els objectius que es perseguixen i la conveniència de realitzar les actuacions per a formalitzar una nova entitat.  
- Planificació econòmica i financera.   
- Pressupost desglossat de despeses.  
- Per al cas de cooperatives de segon grau, o integrades en un procés de fusió, els informes d'auditoria de comptes, fins i tot si les cooperatives no tenen l'obligació legal d'auditar-se.  
- Targeta d'identificació fiscal.  
2. El personal tècnic de l'ICAV, segons les necessitats del servei, podrà assessorar les entitats que ho sol·liciten en els aspectes que aquestes demanen, fins i tot en la planificació econòmica i financera.  
Article vuité. Ajudes i període de gaudi  
1. La quantia màxima de les ajudes serà de 15 milions de pessetes per entitat i any. El període de gaudi i l'ajuda que es concedirà seran:  
a) Despeses de gestió corrents: durant els dos primers exercicis econòmics complets, fins al 50 per cent de les despeses; pel que fa a les auditories previstes en l'article sisé, l'ajuda podrà arribar a la totalitat del cost.  
b) Inversions i despeses amortitzables: durant els tres primers exercicis econòmics complets, fins al 50 per cent de les despeses i també de les inversions previstes en l'article sisé, b).  
c) Per fomentar la presència de la dona en els òrgans de govern, representació i gestió de les cooperatives, els percentatges anteriors s'incrementaran fins a un 10 per cent addicional d'acord amb la participació d'aquestes en els dits òrgans de govern.  
2. Les subvencions que es concedisquen conformement amb el que s'estableix en aquesta secció estaran condicionades al grau de desenvolupament que vaja adquirint el projecte i la duració màxima del gaudi o dels exercicis econòmics comprendrà l'exercici en què es produïsca el fet auxiliable o, si s'escau, en el primer exercici econòmic complet, i els exercicis següents, com pertoque, sempre que les activitats objecte de subvenció es produïsquen en aquests i hi haja disponibilitats pressupostàries.  
3. Pel que fa al que es disposa en els apartats c) i e) del punt 1 de l'article quart, el període de duració màxima de les ajudes es comptarà a partir de la constitució de la secció o l'entrada d'un nou soci en la cooperativa de segon grau.  
Secció segona  
Ajudes a la constitució i consolidació   
de consorcis de cooperatives  
Article nové. Beneficiaris  
1. Per a l'efecte d'aquesta ordre, s'entén per consorci de cooperatives qualsevol entitat jurídica, societària o associativa les actuacions i els requisits de la qual s'adequen als que s'estableix en aquesta secció i la finalitat de la qual siga aconseguir, en un termini màxim de quatre anys des que es considere com a tal, la conversió en una cooperativa de primer o segon grau.  
2. També es consideraran consorcis, a l'efecte d'aquesta secció, les cooperatives de segon grau i les de primer grau que resulten d'un procés de fusió (o absorció) de dos o més cooperatives que es constituïsquen en les condicions i finalitats previstes en aquest article i que complisquen, a més, el que es disposa en el Decret 108/1994, de 7 de juny, del Govern Valencià, pel qual es reglamenten les empreses agroalimentàries preferents. Si provenen de la transformació d'un consorci, es computarà a l'efecte de l'article tretze el període de temps durant el qual es van beneficiar d'aquesta ajuda.  
3. Els consorcis prendran la forma jurídica que decidisquen els socis. Excepcionalment, podrà acceptar-s'hi una participació minoritària de socis no cooperatius, si d'aquesta s'inferix un benefici manifest per al consorci i si, en tot cas, es manté com a finalitat d'aquest la constitució d'una cooperativa de primer o segon grau en un termini màxim de quatre anys.  
4. Les activitats del consorci hauran d'estar relacionades amb qualsevol de les finalitats previstes en l'article tercer i, en tot cas, l'activitat o les activitats consorciades haurà de realitzar-les íntegrament el consorci.  
Article deu. Requisits  
Els requisits que han de complir els consorcis de cooperatives per a poder accedir a aquestes ajudes, tret del cas de constitució de cooperatives de primer grau a què fa referència el paràgraf segon de l'article nové, són els següents:  
a) El nombre d'empreses integrants del consorci ha de ser, com a mínim, de tres.  
b) Les activitats consorciades s'han de canalitzar al 100 per cent a través del consorci.  
c) Respecte a la seua situació econòmica:  
- Almenys dues de les cooperatives integrants han de tenir dos exercicis econòmics complets d'activitat.  
- En l'últim exercici econòmic tancat, cap de les cooperatives no ha d'haver superat el 70 per cent de l'import net del volum de negocis agregat de totes respecte a les activitats consorciades.  
- Les cooperatives associades, en cas d'haver incorregut en pèrdues, han d'haver seguit, per a la seua imputació i la dels retorns passius, el procediment que es disposa en les lleis 11/1985, de 25 d'octubre, de Cooperatives de la Comunitat Valenciana, i 3/1995, de 2 de març, que la modifica, o, si s'escau, la Llei 3/1987, de 2 d'abril, General de Cooperatives.  
Article onze. Activitats subvencionables  
1. Es consideraran com a subvencionables les activitats següents:  
a) Despeses de gestió corrents derivades del normal funcionament de l'entitat, fins i tot les auditories dels comptes anuals del consorci i, si s'escau, d'aquella cooperativa que s'integre en el consorci i no tinga l'obligació legal d'auditar-se.  
b) Despeses amortitzables: despeses de constitució i primer establiment, estudi de viabilitat, de mercat, de sistemes de gestió i anàlisi d'inversions previs a la constitució o fusió.  
c) Constitució d'una reserva especial d'integració cooperativa, que s'aplicarà obligatòriament al finançament d'inversions i despeses amortitzables, en els termes de l'article dotze, que garantisca el funcionament continuat de l'entitat i la vinculació dels seus membres. Aquesta reserva haurà de ser independent de qualsevol altra que tinga constituïda l'entitat.  
d) Pla de reestructuració, que haurà de ser aprovat per l'Institut de Cooperativisme Agrari Valencià i preveurà:  
- Els objectius bàsics que s'han d'assolir mitjançant la reconversió de les actuals estructures empresarials dels socis del consorci i el disseny d'una nova organització i estructura del consorci.   
- Els ajusts necessaris per a aconseguir aquests objectius i les mesures de caràcter industrial, comercial, financer i laboral que comporta.  
- Per a l'efecte de la concessió d'ajudes, es delimitaran i quantificaran:  
a) Les despeses de naturalesa corrent que comporten les mesures d'ajust.  
b) Les inversions i despeses amortitzables.   
2. La quantia de la subvenció per adquisició d'actius es modularà depenent d'altres subvencions o ajudes públiques que s'hagen obtingut per al mateix projecte. En cap cas no se subvencionaran quantitats pel concepte de fons de comerç.  
Article dotze. Reserva Especial d'Integració Cooperativa  
1. La reserva especial d'integració cooperativa, que tindrà com a finalitat la realització d'inversions comunes amb titularitat del consorci i independents de cada cooperativa, es formarà:  
a) Amb les subvencions concedides amb la finalitat específica de constituir aquesta reserva.  
b) Si s'escau, amb les aportacions específiques del consorci o dels membres associats, mitjançant lliuraments o retencions en la quantia i les condicions que es determinen.  
2. Aquesta reserva s'haurà de materialitzar en béns d'actiu clarament determinats. Fins al moment de la inversió, els recursos es conservaran en efectiu o en béns de fàcil liquiditat, mitjançant dipòsits en entitats financeres o inversions en fons públics i valors emesos per empreses públiques. Els rendiments financers de la reserva s'aplicaran al mateix fi.  
3. La reserva és una part del patrimoni de l'entitat de caràcter irrepartible. Els actius en què estiga materialitzada no podran ser pignorats ni afectats a préstecs o comptes de crèdit.  
4. En cas de dissolució de l'entitat sense que s'haja produït la integració de les cooperatives que la formen, aquesta estarà obligada a tornar a la Generalitat Valenciana íntegrament la part de la reserva constituïda amb les subvencions de la Conselleria d'Agricultura, Pesca i Alimentació.  
5. En tot cas, les característiques de la reserva es mantindran fins que es produïsca la fusió o constitució de cooperativa de segon grau, objectiu final del consorci; en aquests casos, la reserva, segons com s'aplique a la seua finalitat, es distribuirà obligatòriament:  
- La dotació corresponent a les subvencions rebudes a l'empara de l'article 13.2.b) d'aquesta ordre s'incorporarà al Fons de Reserva Obligatòria.  
- La resta passarà a capital social.  
6. La utilització del Fons d'Integració Cooperativa per a realitzar inversions comunes del consorci haurà de ser aprovada prèviament per l'ICAV.  
Article tretze. Quantia de les ajudes i període de gaudi  
1. Despeses de gestió corrents: durant els dos primers exercicis econòmics complets, les ajudes podran ser de fins al 50 per cent de les despeses, amb un límit màxim de 10 milions de pessetes per consorci i any. En el supòsit de despeses d'auditoria, la quantia podrà arribar a la totalitat del cost i el període de gaudi, als quatre primers exercicis complets.  
No obstant això, pel que fa als costs, d'ajust, de naturalesa corrent, prevists en el pla de reestructutació de l'article onze, la subvenció màxima serà del 50 per cent i el període de gaudi, el de vigència del pla esmentat que aprove l'ICAV.  
En tot cas, la sol·licitud i la concessió de les ajudes per a despeses de naturalesa corrent es realitzaran anualment.  
2. Inversions i despeses amortitzables: durant els quatre primers exercicis econòmics complets, i sense perjudici del que es disposa en la disposició transitòria, les quanties de les ajudes segons l'activitat subvencionable seran les següents:  
a) Despeses amortitzables previstes en l'article onze, b): fins al 50 per cent del cost.  
b) Constitució del Fons de Reserva Especial d'Integració Cooperativa: l'ajuda podrà arribar a una xifra equivalent a la suma dels conceptes següents, referits al consorci:  
1. Un milió de pessetes per cada punt percentual d'increment del percentatge que comporta la suma resultant de la liquidació als socis i els resultats de l'exercici respecte als ingressos d'explotació.  
2. L'1 per cent de l'increment en termes absoluts dels ingressos d'explotació de l'últim exercici tancat, respecte de l'anterior.  
3. El 0,1 per cent del ingressos d'explotació de l'exercici, sempre que no siguen inferiors al 80 per cent de la xifra pel mateix concepte de l'exercici anterior.  
4. La mateixa quantitat amb què el consorci o els seus socis doten la reserva especial d'integració cooperativa.  
c) Pla de reestructuració: haurà de ser presentat dins dels quatre primers exercicis econòmics des de la constitució del consorci, sense perjudici del que es disposa en la disposició transitòria i una vegada aprovat per l'ICAV, les ajudes concedides dins del període de vigència d'aquest seran:  
- Fins al 50 per cent de les despeses amortitzables.  
- Fins al 50 per cent de les inversions realitzades per a iniciar, incrementar o diversificar l'activitat productiva o comercial.  
En tot cas, la inversió no s'iniciarà mentre no haja estat comunicada i autoritzada per l'ICAV.  
d) Amb la finalitat de fomentar la presència de la dona en els òrgans de govern, representació i gestió de les cooperatives, els percentatges anteriors s'incrementaran fins a un 10 per cent addicional, d'acord amb la participació d'aquestes en els dits òrgans de govern.  
Article catorze. Pla d'actuació  
L'ICAV podrà sol·licitar als representants legals del consorci un pla d'actuació en el qual s'especificaran els objectius que es pretenen, el calendari d'execució, les entitats integrants, les línies generals d'actuació, les aportacions que han de realitzar les cooperatives i la viabilitat. En el supòsit de sol·licitar ajudes per a la realització d'inversions, serà obligatori presentar la planificació econòmica i financera d'aquelles.  
El personal tècnic de l'ICAV, segons les necessitats de servei, podrà assessorar les entitats que ho sol·liciten en les qüestions que aquestes demanen.  
Article quinze. Comissió mixta  
A fi de vetlar pel desplegament adequat del pla d'actuació, es podrà crear una comissió mixta que estarà integrada per un representant de l'ICAV i per un representant, com a màxim, de cada una de les cooperatives integrants del consorci.  
Aquesta comissió haurà de fer, almenys, una reunió semestral. El responsable de la convocatòria serà el president de la comissió. S'estendrà una acta del contingut de les reunions de la comissió mixta i se'n trametrà una còpia a l'ICAV i a la resta de les cooperatives integrants.  
Article setze. Sol·licituds i documentació  
Les sol·licituds per a l'obtenció d'aquestes subvencions es formularan cada any per a les activitats que es preveja realitzar en aquest i aniran acompanyades de la documentació següent:  
- Llista nominal de les entitats integrades en l'activitat.  
- Còpia de l'acta de l'òrgan de l'administració en què es va prendre l'acord d'autoritzar la petició de subvenció i l'afectació d'aquesta a la reserva especial.  
- Comptes anuals i informe d'auditoria de comptes.  
- Pressupost detallat de despeses.  
- Pla de reestructuració o planificació econòmica i financera de la inversió.  
- Targeta d'identificació fiscal.  
CAPíTOL II  
Subvencions a interessos de préstecs   
per a la modernització i reconversió cooperativa  
Article disset. Objectius  
L'objectiu d'aquesta línia de subvenció és possibilitar l'estructuració correcta de passius financers produïts per processos de modernització i reconversió escomesos o, si s'escau, pendents que les cooperatives agràries valencianes els escometen.  
Article divuit. Beneficiaris  
1. Podran ser beneficiaris d'aquestes ajudes:  
- Les cooperatives agràries de qualsevol grau.  
- Els consorcis de cooperatives.  
- Les empreses amb una participació majoritària de cooperatives.  
- Les organitzacions representatives del cooperativisme agrari valencià.  
Tots aquests possibles beneficiaris hauran de tenir la seu social en la Comunitat Valenciana i estar immersos en processos de modernització o reconversió, per a la qual cosa desitgen estructurar adequadament, respecte a termini i cost, els passius financers consegüents, sense perjudici del que s'estableix en l'article 22 d'aquesta ordre.  
2. Qualsevol consideració que es faça en aquest capítol a les cooperatives serà aplicable a qualsevol possible beneficiari.  
Article dinou. Requisits  
Els requisits que hauran de complir els beneficiaris d'aquestes ajudes seran els següents:  
1. Que, d'acord amb els comptes anuals corresponents a l'últim exercici tancat, que hauran d'haver estat formulats d'acord amb el que s'estableix en el Reial Decret 1.643/1990, de 20 de desembre, pel qual s'aprova el Pla General de Comptabilitat (BOE de 27.12.90), la cooperativa es caracteritze per:  
a) No presentar una xifra negativa de fons propis ajustats. S'entén per fons propis ajustats la xifra de fons propis del balanç, neta d'aportacions al capital social no desemborsades, retorns passius pendents i altres deutes per imputació de despeses.  
b) Que, en cas d'haver incorregut en pèrdues, la imputació i, si s'escau, els retorns passius possibles, hagen seguit el procediment que es disposa en els articles 58 i 60 de la Llei 11/1985, de 25 d'octubre, de Cooperatives de la Comunitat Valenciana.  
2. Que l'informe d'auditoria corresponent als comptes anuals esmentats continga una opinió favorable i sense excepcions o, si de cas hi manca, una opinió favorable subjecta a unes excepcions o incerteses tals que, aplicant criteris de màxima prudència valorativa en la seua repercussió econòmica, no impliquen la desaparició dels recursos propis de la cooperativa.  
Article vint. Quantia de les ajudes  
La Conselleria podrà concedir una ajuda consistent en una subvenció de fins a cinc punts d'interés anual als interessos produïts per les operacions de crèdit destinades a finançar els processos de modernització i reconversió escomesos per les cooperatives agràries valencianes i al llarg de tota la vida de l'operació, el termini màxim de la qual serà de sis anys.  
Article vint-i-u. Quantia dels préstecs que s'han de subvencionar i prioritats  
1. Depenent de la finalitat dels préstecs, la quantia d'aquests s'ajustarà als límits següents:  
1.1 Per a l'estructuració correcta de passius financers derivats de processos de modernització i reconversió duts a terme en exercicis anteriors:  
a) La quantia mínima del principal que se subvencionarà serà de 10 milions de pessetes per entitat.  
b) La quantia màxima del principal susceptible de subvenció es calcularà prenent com a base el balanç de la secció que es finançarà i que forma part dels comptes anuals referits a l'últim exercici tancat de la cooperativa, d'acord amb el procedimient següent:  
 + immobilitzat net   
 - fons propis ajustats   
 - ingressos per distribuir en diversos exercicis   
 - provisions per a riscos i despeses   
 -----------------------   
 = quantia màxima de principal susceptible de subvenció   
1.2 Per al finançament correcte de noves inversions que contribuïsquen a la modernització i reconversió del sector cooperatiu agrari:  
a) La quantia mínima serà de 10 milions de pessetes per entitat.  
b) La quantia màxima del principal susceptible de subvenció serà del 80 per cent de l'import de la inversió no coberta per altres subvencions o ajudes públiques que s'obtinguen pel mateix projecte.  
2. En ambdós casos, la quantia màxima estarà subjecta als límits següents:  
- Límit absolut: 300 milions de pessetes per cooperativa.  
- Límit relatiu: 500 per cent dels fons propis ajustats de l'entitat.  
3. La concessió d'aquesta ajuda dependrà de la naturalesa i característiques del beneficiari, amb el següent ordre de prioritat:  
- Empreses que puguen considerar-se beneficiàries d'aquesta ordre segons el que es disposa en els articles quart i nové.  
- Indústries preferents qualificades així pel Decret 108/1994.  
- La resta de sol·licitants.  
Article vint-i-dos. Règim especial per a les cooperatives els socis de les quals subscriguen i desemborsen al 100 per cent aportacions al capital social  
1. S'estableix un règim especial per a les cooperatives els socis de les quals, fins i tot els de nova incorporació, subscriguen i desemborsen totalment aportacions al capital social. Aquest règim té com a objectiu que totes les cooperatives que ho desitgen puguen disposar d'ajudes públiques en la modernització i reconversió i, molt especialment, les que es troben en alguna de les situacions patrimonials següents:  
a) Que presenten recursos propis negatius i desitgen resoldre aquesta situació.  
b) Que posseïsquen recursos propis positius i vulguen incrementar-los.  
2. La subscripció i el desemborsament en efectiu i simultani del 100 per cent d'aportacions al capital social que realitzen els socis de qualsevol cooperativa agrària amb seu social en la Comunitat Valenciana tindrà, per a les finalitats d'aquesta ordre i del conveni amb les entitats financeres abans esmentat, la consideració de crèdit a la cooperativa, que gaudirà, en conseqüència, dels mateixos drets a ser finançats en les condicions favorables establertes, sense perjudici que, si s'escau, es formalitzen crèdits personals a cada capital subscrit i desemborsat i a l'obtenció de subvencions públiques en la part no subvencionada per altres administracions públiques  
L'ICAV, a l'efecte de l'eficàcia en la gestió d'aquest règim especial, podrà establir un valor mínim del crèdit personal al soci.  
3. Les aportacions al capital social subscrites i desemborsades d'acord amb el que s'establix en aquest article hi romandran, almenys, durant el termini de vigència del préstec amb el qual s'hagen finançat.  
Article vint-i-tres. Condicions dels préstecs que s'han de subvencionar  
Les condicions dels préstecs susceptibles de subvenció seran:  
a) Termini: el termini de duració dels préstecs serà de sis anys com a màxim.  
b) Amortització del principal: les amortitzacions s'efectuaran els dies 31 de març i 30 de setembre de cada any, per semestres vençuts, en la quantia que resulte de dividir el principal de l'operació entre els semestres de vigència del préstec, sense menyscapte del que s'estableix en la lletra següent.  
c) Manca de principal: es fixarà prenent com a base el període necessari per a la posada en marxa de la inversió, o segons el pla de viabilitat de l'empresa per al supòsit de refinançament. En cap cas no podrà excedir de dos anys.  
d) Tipus d'interés: el tipus d'interés es revisarà semestralment i no podrà excedir del límit següent: mibor de referència més un diferencial màxim d'un punt.  
S'entén per mibor de referència la mitjana aritmètica dels tipus mitjans d'interés de dipòsits interbancaris no transferibles en un termini de sis mesos del mercat de diners de Madrid, publicats pel Banc d'Espanya en el Butlletí de la Central d'Anotacions, o en una altra publicació que la puga substituir, corresponent als últims set dies hàbils immediatament anteriors a l'inici de cada període de liquidació, amb l'exclusió per al càlcul de dos dels set valors que s'hagen pres i que es corresponguen amb el major i el menor.  
El valor del tipus de referència es revisarà el primer d'abril i el primer d'octubre de cada any, d'acord amb el que s'ha establert en el paràgraf anterior.  
e) Pagament d'interessos: el pagament d'interessos s'efectuarà els dies 31 de març i 30 de setembre de cada any, segons el crèdit viu de l'operació en el dit semestre.  
f) Comissions: les comissions màximes no excediran, en conjunt, del 0,50 per cent del principal de l'operació.  
g) Garantia: les garanties exigibles per a aquestes operacions seran les admeses segons dret, a criteri de l'entitat financera prestamista. Per als casos en què un possible beneficiari manque, a criteri de l'entitat financera, de garanties suficients per a accedir als crèdits, la Conselleria ha subscrit un conveni de col·laboració amb la Societat Anònima Estatal de Caució Agrària, a l'objecte de facilitar l'aval corresponent.  
Article vint-i-quatre. Sol·licituds i documentació  
1. Les cooperatives que vulguen acollir-se a aquestes ajudes presentaran les sol·licituds juntament amb la documentació següent:  
a) Certificat d'aprovació per part de l'assemblea general de socis dels comptes anuals corresponents a l'últim exercici tancat, amb expressió consolidada i per seccions, amb certificat d'inscripció en el Registre de Cooperatives de la Conselleria de Treball i Afers Socials.  
b) Informe d'auditoria dels comptes esmentats en la lletra anterior, subjecte a la normativa legal aplicable i, si s'escau, amb el certificat d'inscripció en el mateix registre.  
c) Descripció i valor comptable (valor de cost, amortitzacions acumulades i altres correccions valoratives) dels elements que integren l'immobilitzat de l'entitat, i la seua funcionalitat, per seccions.  
d) Certificat de concessió de l'operació i ordre de pagament de la subvenció, que tindrà caràcter irrevocable.  
e) Pla de viabilitat econòmic i financer, en el qual s'establiran:  
- Les operacions de crèdit que hagen de ser substituïdes pel nou finançament. Amb aquesta finalitat, la cooperativa efectuarà les ordres de compensació corresponents o, si s'escau, de transferència, a fi de cancel·lar-les.  
- Les necessitats de subscripció i desemborsament previ de determinades aportacions al capital social per part dels socis de les cooperatives, especialment en el cas que les operacions d'endeutament preexistents no estiguen al corrent de pagaments.  
2. En el cas que la cooperativa tanque l'exercici a 31 de desembre i, en la data d'acabament del termini per a la presentació de sol·licituds, no s'haja realitzat la sessió d'aprovació de comptes per part de l'assemblea general de socis, es facilitarà la documentació corresponent a l'exercici immediatament anterior, sense menyscapte de la incorporació a l'expedient, com a més tard, el dia primer de juliol, del certificat assenyalat en el punt 1.  
Article vint-i-cinc. Altres informes  
L'ICAV podrà sol·licitar un informe a l'Institut Valencià de Finances quan la cooperativa es trobe inscrita en el Registre Especial de Cooperatives amb Secció de Crèdit de la Comunitat Valenciana, i a la Direcció General d'Ocupació i Cooperació, quan es considere oportú.  
El personal tècnic de l'ICAV, d'acord amb les necessitats del servei, podrà prestar a les cooperatives que així ho sol·liciten l'assessorament tècnic que aquestes li requerisquen, fins i tot en l'elaboració del pla de viabilitat esmentat.  
CAPíTOL III  
Disposicions generals  
Article vint-i-sis. Procediment  
1. Les sol·licituds de les ajudes previstes en aquesta ordre aniran acompanyades de la documentació complementària que s'hi indique i amb l'expressió del tipus d'ajuda sol·licitada.  
2. S'acompanyarà a cada sol·licitud d'ajuda, a més de la documentació específica, la que acredite que l'entitat sol·licitant es troba al corrent de les obligacions tributàrias i amb la Seguretat Social, d'acord amb la normativa vigent. Igualment, haurà d'estar al dia amb les obligacions administratives que tinga amb la Generalitat Valenciana.  
3. Les cooperatives de nova constitució solament hauran d'aportar, com a justificació d'estar al corrent de pagaments a la Hisenda Pública i a la Seguretat Social, l'alta en l'impost d'activitats econòmiques i l'alta de l'empresa en la Seguretat Social (excepte quan per llei estiguen exemptes d'aquestes obligacions), tret de si és per transformació d'una altra entitat o per fusió. En aquest cas presentarà les referents a aquestes.  
4. A més de la documentació requerida en cada tipus d'ajuda, el director/a de l'ICAV queda facultat/da per a sol·licitar, en cada cas, la documentació complementària que estime convenient o inspeccionar in situ l'objecte de la subvenció.  
5. L'ICAV facilitarà impresos formalitzats per a la sol·licitud de les ajudes a les persones que en demanen.  
Article vint-i-set. Termini de presentació  
El termini de presentació de les sol·licituds de les ajudes recollides en aquesta ordre es fixarà anualment.  
Article vint-i-vuit. Termini de resolució  
El termini màxim per a resoldre les sol·licituds serà de sis mesos des de l'acabament del termini de presentació. Si en aquest termini no es dictara cap resolució, s'entendrà que la sol·licitud ha estat desestimada, sense perjudici de l'obligació de l'administració de resoldre expressament totes les peticions que se li formulen.  
Article vint-i-nou. Obligacions del beneficiari  
1. Són obligacions del beneficiari de qualsevol de les ajudes:  
a) Realitzar l'activitat o adoptar el comportament que fonamente la concessió de la subvenció.  
b) Acreditar davant la Conselleria la realització de l'activitat o l'adopció del comportament, com també el compliment dels requisits i les condicions que determinen la concessió o el gaudi de l'ajuda.  
c) El sotmetiment a les actuacions de control financer que corresponen a la Intervenció General en relació amb les subvencions i ajudes concedides.  
d) Comunicar a la Conselleria l'obtenció de subvencions o ajudes per a la mateixa finalitat procedents de qualsevol administració o ens públic.  
2. Qualsevol alteració de les condicions tingudes en compte per a la concessió de la subvenció, i en tot cas l'obtenció concorrent de subvencions o ajudes atorgades per altres administracions o ens públics o privats, podrà donar lloc a l'anul·lació de la resolució de concessió.  
3. Procedirà el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:  
a) Incompliment de l'obligació de justificació.  
b) Obtenir la subvenció sense complir les condicions que s'hi requereixen.  
c) Incompliment de la finalitat per a la qual es va concedir la subvenció.  
d) Incompliment de les condicions imposades als beneficiaris amb motiu de la concessió de la subvenció.  
DISPOSICIó TRANSITòRIA  
Per als consorcis constituïts abans de l'entrada en vigor d'aquesta ordre, el termini previst en l'article 13.2 es comptarà, per a les activitats de l'apartat c), a partir de 1995.  
DISPOSICIONS FINALS  
Primera  
Es deroga l'Ordre de 15 de març de 1994, de la Conselleria d'Agricultura, Pesca i Alimentació, sobre ajudes al cooperativisme agrari valencià, com també les ordres que mantenia en suspens la disposició final primera d'aquesta. No obstant això, continuarà el tràmit dels expedients acollits a aquesta disposició iniciats abans de l'entrada en vigor d'aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 20 de abril de 1995  
El conseller d'Agricultura, Pesca i Alimentació  
JOSEP MARIA COLL I COMIN


Còpia Permalink ELI